Document ID: 32003L0127

Direktiva Komisije 2003/127/ES
z dne 23. decembra 2003
o spremembi Direktive Sveta 1999/37/ES o dokumentih za registracijo vozil
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 1999/37/ES z dne 29. aprila 1999 o dokumentih za registracijo vozil [1] in zlasti člena 6 Direktive,
ob upoštevanju naslednjega:
(1) V Direktivi 1999/37/ES so bili določeni usklajeni predpisi o potrdilih o registraciji za vozila, ki morajo biti registrirana v Skupnosti.
(2) Glede na naraščajoče uvajanje elektronske in telematske opreme v vozila je treba priloge k Direktivi 1999/37/ES prilagoditi znanstvenemu in tehničnemu napredku, da bi se državam članicam omogočilo izdajanje dokumentov za registracijo vozil v obliki pametnih kartic z mikroprocesorji namesto papirnih dokumentov.
(3) Zato je treba Direktivo 1999/37/ES ustrezno spremeniti.
(4) Ukrepi, predvideni s to direktivo, so v skladu z mnenjem odbora, ustanovljenega po členu 8 Direktive Sveta 96/96/ES [2].
(5) Države članice naj bi izvajale ukrepe, potrebne za zagotovitev skladnosti zbiranja in obdelave osebnih podatkov, potrebnih za izdajo dokumentov za registracijo vozil v obliki pametnih kartic, z Direktivo 95/46/ES Evropskega parlamenta in Sveta z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov [3] -
SPREJELA NASLEDNJO DIREKTIVO:
Člen 1
Priloge k Direktivi 1999/37/ES se nadomestijo s Prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 15. januarja 2005. Takoj posredujejo Komisiji besedila teh določb ter korelacijsko tabelo med temi določbami in to direktivo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice posredujejo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 23. decembra 2003

Labels: 7
8